ΓΡΑΠΤΗ ΕΡΩΤΗΣΗ E-1985/98

υποβολή: Nikitas Kaklamanis (UPE) προς την Επιτροπή

(30 Ιουνίου 1998)

Θέμα: Μη αντικειμενική ενημέρωση από το "EURONEWS"

Το "EURONEWS" είναι ένας τηλεοπτικός σταθμός ο οποίος συντηρείται από τον Ευρωπαίο πολίτη. Ατυχώς, όμως, δεν είναι λίγες οι φορές που ο σταθμός αυτός χρησιμοποιεί όρους και διατυπώσεις που προκαλούν τα αισθήματα των Ευρωπαίων πολιτών, ενώ και η ακροαματικότητά του παραμένει καθηλωμένη σε μάλλον μέτρια επίπεδα. Ιδιαίτερα ως προς το θέμα της χρήσης των όρων εμφανίζονται συχνά χάρτες των Βαλκανίων όπου η περιοχή της FYROM αναφέρεται ως "MACEDOINE", ενώ σε άλλες περιπτώσεις ο Επικεφαλής των Τουρκοκυπρίων Ραούφ Ντενκτάς χαρακτηρίζεται ως "Πρόεδρος της Τουρκικής Δημοκρατίας της Β. Κύπρου". Οι αναφορές, εξάλλου, στην Ελλάδα εμφανίζουν συχνά περίεργες αιχμές για την εξωτερική πολιτική της, την ίδια στιγμή που και οι Έλληνες πολίτες συνεισφέρουν σημαντικότατα ποσά για τη λειτουργία του σταθμού αυτού. Θα επιθυμούσα να πληροφορηθώ από την Ευρωπαϊκή Επιτροπή:

1. Τί μέτρα προτίθεται να λάβει προκειμένου να εξασφαλισθεί πλήρης και έγκυρη ενημέρωση σχετικά με τα δρώμενα στην Ευρώπη και τον υπόλοιπο κόσμο;

2. Έχει προβληματισθεί σχετικά με την ανισοβαρή πληροφόρηση που παρέχεται από το κανάλι αυτό αναφορικά με το ΕΥΡΩ και την Οικονομική και Νομισματική Ένωση, αφού με επιμονή προβάλλονται τα πλεονεκτήματά τους, με πλημμελή μόνο αναφορά στις αδυναμίες τους;

3. Υπάρχει συνεργασία και τί ακριβώς είδους με παράνομους τηλεοπτικούς σταθμούς, όπως π.χ. τον "BAYRAK", που εδρεύει στα κατεχόμενα από τον τουρκικό στρατό εδάφη της Β. Κύπρου;

4. Ποιές είναι οι πρωτοβουλίες που σκέπτεται να αναλάβει η Επιτροπή ώστε να ανέβει η ακροαματικότητα του "EURONEWS";

5. Αντιμετωπίζει το ενδεχόμενο να αρχίσει τη μετάδοση του προγράμματός του και στις λεγόμενες "λιγότερο διαδεδομένες γλώσσες" της Ε.Ε., όπως π.χ. τα ελληνικά, τα δανέζικα, τα φινλανδικά ή τα πορτογαλικά, κάτι που θα αποτελούσε μία ουσιαστική κίνηση σεβασμού της πολιτιστικής ποικιλομορφίας της Ευρώπης;

Απάντηση του κ. Oreja Εξ ονόματος της Επιτροπής

(15 Σεπτεμβρίου 1998)

1. Το Euronews είναι ένα ανεξάρτητο κανάλι και ως εκ τούτου απολαύει πλήρους ελευθερίας όσον αφορά την παραγωγή και την μετάδοση ειδήσεων. Η Επιτροπή η οποία σέβεται την ελευθερία του τύπου δεν θα μπορούσε φυσικά να θέσει υπό αμφισβήτηση την ελευθερία αυτή. Έχει δημιουργηθεί εταιρική σχέση μεταξύ του Euronews και της Κοινότητας όσον αφορά την συμπαραγωγή και την μετάδοση στο Euronews ενημερωτικών εκπομπών που απευθύνονται στο ευρύ κοινό και αφορούν διάφορες πλευρές της ευρωπαϊκής επικαιρότητας. Μόνο στο πλαίσιο αυτών των προγραμμάτων στα οποία είναι συμπαραγωγός μπορεί η Επιτροπή να απαιτήσει τις εγγυήσεις στις οποίες αναφέρεται το Αξιότιμο Μέλος του Κοινοβουλίου. Αυτό κάνει και μάλιστα στο πλαίσιο μηνιαίας συνεδρίασης παρακολούθησης με το κανάλι.

2. Η Επιτροπή δεν πιστεύει ότι το Euronews επιδεικνύει με μεροληπτικότητα όταν αναφέρεται σε θέματα σχετικά με το ευρώ και την Οικονομική και Νομισματική Ένωση. Κρίνει ότι τα θέματα αυτά παρουσιάζονται κατά τέτοιο τρόπο ώστε να εκφράζονται όλες οι απόψεις. Αναφέρονται τόσο τα πλεονεκτήματα του ενιαίου νομίσματος όσο και τα ενδεχόμενα προβλήματα που πρέπει να επιλυθούν.

3. Η Επιτροπή δεν γνωρίζει δραστηριότητες που να ανταποκρίνονται στην ερώτηση που θέτει το Αξιότιμο Μέλος του Κοινοβουλίου σε σχέση με τα μέσα μαζικής ενημέρωσης που υπάρχουν στο βόρειο τμήμα της Κύπρου.

4. Η εταιρική σχέση που έχει αναπτυχθεί με το Euronews αφορά πρόγραμμα επέκτασης του καναλιού του οποίου στόχος είναι η αύξηση της ακροαματικότητας. Τα πρόσφατα αποτελέσματα όσον αφορά την ακροαματικότητα στην Ευρώπη είναι πλήρως ενθαρρυντικά.

5. Η εταιρική σχέση με το Euronews αφορά επίσης την αύξηση του αριθμού των γλωσσών που χρησιμοποιούνται στις εκπομπές αυτές, στόχο για την επίτευξη του οποίου καταβάλει προσπάθειες το Euronews.